যাদবপুরকাণ্ডে গ্রেফতার আরও এক ছাত্র! থানার বাইরে বিক্ষোভে পড়ুয়ারা

কলকাতা: যাদবপুরকাণ্ডে (Jadavpur University Case) গ্রেফতার আরও এক ছাত্র। শিক্ষাবন্ধু সমিতির অফিসে আগুন লাগানোর ঘটনায় মঙ্গলবার সৌপ্তিক চন্দ্রকে গ্রেফতার (Student Arrested Jadavpur Case ) করে পুলিশ। আগুন লাগার ঘটনায় জিজ্ঞাসাবাদের জন্য ডেকে পাঠানো হয় বিশ্ববিদ্যালয়ের দ্বিতীয় বর্ষের ওই পড়ুয়াকে। এদিন সন্ধ্যায় তাঁকে গ্রেফতার করে পুলিশ। যাদবপুরের সিভিল ইঞ্জিনিয়ারিংয়ের ছাত্র সৌপ্তিক চন্দ্র।

গত ১ মার্চ যাদবপুর বিশ্ববিদ্যালয়ে (Jadavpur University) ওয়েবকুপার সভাকে কেন্দ্র করে যে উত্তেজনা ছড়িয়েছিল। শিক্ষামন্ত্রী ব্রাত্য বসুকে হেনস্থার শিকার হন। দুই ছাত্রও জখম হন। শিক্ষামন্ত্রীকে হেনস্তার ঘটনায় আগে ২ জনকে গ্রেফতার করেছিল পুলিশ (Kolkata Police)। ১মার্চ যাদবপুরের ক্যাম্পাসে বিশৃঙ্খলার সময় তৃণমূল সমর্থিত কর্মী সংগঠন ‘শিক্ষাবন্ধু’র অফিসে অগ্নিকাণ্ড ঘটনা ঘটেছিল। সেই ঘটনায় থানায় অভিযোগ দায়ের করা হয়েছিল। সেই বিষয় জিজ্ঞাসাবাদের জন্য সিসৌপ্তিক-সহ আরও কয়েক জন পড়ুয়াকে মঙ্গলবার যাদবপুর থানায় ডেকে পাঠানো হয়েছিল। ছাত্র-ছাত্রীরা ক্যাম্পাস থেকে মিছিল করে থানা চত্বরে আসেন। থানায় যখন পড়ুয়ারা হাজিরা দিতে গিয়েছিল তখন যাদবপুর থানার বাইরে অবস্থান-বিক্ষোভ করছেন বাকি প্রতিবাদী পড়ুয়ারা। রাস্তায় পোস্টার বিছিয়ে দেওয়া হয়। গ্রেফতার হওয়া সৌম্যদীপ মোহন্তকে মুক্তির দাবি তোলা হয়েছে। জিজ্ঞাসাবাদের পর সৌপ্তিককে গ্রেফতার করে পুলিশ। খবর প্রকাশ্যে আসার পরই, থানার সামনে বিক্ষোভ দেখায় পড়ুয়ারা। পড়ুয়াদের দাবি, পুলিশ মিথ্যা মামলায় পড়ুয়াদের হয়রানি করছে।